FANCY เล็งทุ่มเงิน 575 ลบ. ซื้อ 2 โครงการใหม่ หวังดันรายได้
FANCY เตรียมทุ่มเงิน 575 ลบ. ซื้อ 2 โครงการใหม่ หวังดันรายได้
6 พ.ค. 2558

บริษัท แฟนซี วู๊ด อินดัสตรีส จำกัด (มหาชน) หรือ FANCY ระบุว่า ที่ประชุมคณะกรรมการบริษัทเมื่อวันจันทร์ มีมติอนุมัติการจัดตั้งบริษัทย่อยภายใต้ชื่อ บริษัท แฟนซี เอสเตท จำกัด ซึ่งมีทุนจดทะเบียนทั้งสิ้น 10,000,000 บาท เพื่อดำเนินธุรกิจอสังหาริมทรัพย์ โดยจะเข้าซื้อโครงการหมู่บ้าน มาสเตอร์นาวาน่า จากบริษัท แคปปิตอล ทาวน์ จำกัด ในราคา 164,604,250 บาท ต่ำกว่าราคาประเมินที่ 177,353,200 บาท และโครงการหมู่บ้าน ศุภนิมิต จากบริษัท ทะเลป่าตอง จำกัด ในราคา 160,000,000 บาท ต่ำกว่าราคาประเมินที่ 163,387,110 บาท
โดยเมื่อรวมค่าธรรมเนียม ค่าภาษี และค่าใช้จ่ายอื่น ๆ ที่เกี่ยวข้องกับการโอนอสังหาริมทรัพย์อีกประมาณ 20,450,000 บาท ส่งผลให้มูลค่ารายการสินทรัพย์ที่ได้มาทั้งสองโครงการรวม  355,054,250 บาท นอกจากนี้ บริษัทคาดว่าจะต้องใช้เงินลงทุนอีกจำนวนไม่เกิน 220,000,000 บาทในการพัฒนาโครงการทั้งสองแห่งดังกล่าว ดังนั้น มูลค่ารายการทั้งหมดจะเท่ากับ 575,054,250 บาท
ส่วนแหล่งที่มาของเงินลงทุนในโครงการดังกล่าวนั้น บริษัทย่อยจะกู้ยืมเงินจากบริษัท ซึ่งเบื้องต้นจะกู้ยืมราว 150,000,000 บาท และอีกส่วนหนึ่งมาจากการกู้ยืมเงินจากสถาบันการเงิน โดยบริษัทย่อยจะวางเงินมัดจำให้แก่ผู้ขายโครงการหมู่บ้าน มาสเตอร์นาวาน่า ในวันที่เข้าทำสัญญาจะซื้อจะขายจำนวน 46,870,500 บาท ส่วนที่เหลือจำนวน 117,733,750 บาท จะชำระในวันโอนกรรมสิทธิ์ที่ดินในเดือนมิ.ย.58 ส่วนโครงการหมู่บ้านศุภนิมิตนั้น จะวางมัดจำให้แก่ผู้ขายในวันที่เข้าทำสัญญาจะซื้อจะขายจำนวน 50,000,000 บาท ส่วนที่เหลือจำนวน 110,000,000 บาทจะชำระในวันโอนกรรมสิทธิ์ที่ดินในเดือนเมิ.ย.58
สำหรับประโยชน์ที่คาดว่าจะได้รับจากการเข้าซื้อโครงการหมู่บ้านครั้งนี้ เพื่อเป็นช่องทางในการหารายได้เพิ่มเติมให้แก่บริษัท โดยโครงการที่เข้าซื้อเป็นโครงการที่มีศักยภาพในการพัฒนาเพื่อขาย
 
 
 
 
 